
RAPORT DE SPECIALITATE
Privind aprobarea modificării Anexei 3 - Caietul de sarcini al serviciului public de alimentare cu energie termică din Municipiul Timișoara aprobat prin HCL nr. 353/05.10.2021
Privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului public de alimentare cu energie termică a Municipiului Timișoara, a Caietului de sarcini, precum şi a încheierii contractului de delegare a gestiunii serviciului

Având în vedere Referatul de aprobare nr. SC2023- 7041/20.03.2023 al Primarului Municipiului Timişoaraşi Proiectul de hotărâre privind aprobare a modificării Anexei 3 - Caietul de sarcini al serviciului public de alimentare cu energie termică din Municipiul Timișoara aprobat prin HCL nr. 353/05.10.2021 privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului public de alimentare cu energie termică a Municipiului Timișoara, a Caietului de sarcini, precum şi a încheierii contractului de delegare a gestiunii serviciului
Facem următoarele precizări:
În conformitate cu prevederile art. 1 alin. 2 din Legea nr. 51/2006 privind serviciile comunitare de utilități publice, serviciul de utilitate publică este definit ca totalitatea activităţilor reglementate prin acte normative, care asigură satisfacerea nevoilor esenţiale de utilitate şi interes public general cu caracter social ale colectivităţilor locale.
Potrivit aceluiași act normativ alimentarea cu energie termică în sistem centralizat face parte din sfera serviciilor comunitare de utilități publice.
Prin dispozițiile art. 3 alin. (1) din Legea nr. 51/2006 se stabilește că serviciile de utilităţi publice sunt în responsabilitatea autorităţilor administraţiei publice locale, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
Potrivit art. 3 alin. (2) din Legea nr. 51/2006 în organizarea, funcţionarea şi dezvoltarea serviciilor de utilităţi publice interesul general al colectivităților locale este prioritar, prevederile Legii nr. 51/2006 vizând satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul colectivităților locale, precum şi dezvoltarea durabilă a unităţilor administrativ-teritoriale.
Totodată art. 8 alin. (1) din același act normativ stipulează că autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.
Prin dispozițiile art. 8 alin. 3 lit. i) din Legea nr. 51/2006 se stabilește că autoritățile publice locale adoptă hotărâri în legătură cu elaborarea şi aprobarea regulamentelor serviciilor, a caietelor de sarcini pe baza regulamentelor-cadru, a caietelor de sarcini-cadru elaborate şi aprobate de autorităţile de reglementare competente.
Conform prevederilor art. 22 alin. (4) din Legea nr. 51/2006, "desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.”
Consiliul Local al Municipiului Timişoara, prin Hotărârea nr. 353/05.10.2021, a aprobat Studiul de oportunitate, modalitatea de gestiune a serviciului public de alimentare cu energie termică din municipiul Timișoara, Regulamentul Serviciului public de alimentare cu energie termică a Municipiului Timișoara, Caietul de sarcini, precum şi încheierea contractului de delegare a gestiunii serviciului.
Caietul de sarcini al serviciului public de alimentare cu energie termică din Municipiul Timișoara reprezintă Anexa 3 la HCL nr. 353/05.10.2021.
Prin adresa nr. 5551/17.03.2023 Compania Locală de Termoficare COLTERM S.A. – în insolvență ne aduce la cunoștință următoarele:
În baza prevederilor art. 35 alin 1 lit. e din Legea nr. 325/2006 a serviciului public de alimentare cu energie termică Compania Locală de Termoficare COLTERM S.A. – în insolvență a încredințat serviciul pentru efectuarea bilanțului termoenergetic aferent anului 2022 societății SHUMICON SRL, în calitate de auditor energetic.
Pentru elaborarea bilanțului tehnologic si a bilanțului optimizat s-au folosit caracteristicile geometrice ale rețelelor termice de transport și distribuție aflate în funcțiune, caracteristici care au fost transmise elaboratorului lucrării, în conformitate cu datele deținute de către Colterm.
Astfel pentru rețeaua termică de transport s-a luat în considerare o lungime de 73,9 km, structurată pe diverse diametre, iar pentru rețeaua de distribuție aferentă punctelor termice și centralelor de cartier (cvartal) s-a luat în considerare o lungime de cca 222,5 km.
După finalizarea bilanțului și a însușirii de către Colterm prin avizare în CTEA,  prin adresa nr. 4344/02.03.2023 a  fost depusă la ANRE, Cererea de emitere a avizului pentru documentația “Pierderile de energie termică-reale și tehnologice, pentru sistemul centralizat de alimentare cu energie termică al municipiului Timișoara aferente anului 2022”, întocmită în baza lucrării de bilanț energetic aferent anului 2022.
În urma analizării documentației depuse, ANRE prin adresa nr. 38804/09.03.2023, a transmis observații privind neconcordanțe între caracteristicile capacităților de transport și distribuție a energiei termice consemnate în cadrul acesteia și cele prezentate în Tabelul nr. 2 și nr. 3 din cadrul Condițiilor specifice asociate Licenței nr. 2317/2022 pentru prestarea serviciului de alimentare centralizată cu energie termică.
Referitor la observațiile ANRE privind neconcordanța dintre lungimea rețelei de transport prevăzută în Anexa din Licența pentru prestarea serviciului de alimentare centralizată cu energie termică nr. 2317/2022, respectiv 60.33 Km, în raport cu lungimea rețelei de transport de 73.9 km, rezultată din baza de date deținută de Colterm, va comunicăm că datele prezentate în cadrul bilanțului sunt cele actualizate.
Menționăm faptul că, bilanțurile energetice elaborate pentru anii anteriori, au fost realizate luând în considerare lungimea rețelei de transport de 73 km, lungime ce se regăsea și în Anexa din licența anterioară, respectiv Licența nr. 2083/10.05.2018.
Astfel, pentru obținerea avizului de la ANRE, este necesară modificarea Anexei din Licența 2317/06.04.2022. Pentru aceasta, trebuie actualizate datele din lista rețelelor de transport cuprinsă în Caietul de sarcini SACET.
Menționăm că în cadrul Caietului de sarcini, Secțiunea a 2-a Transportul energiei termice, art. 18 este prevăzut că: „Operatorul are permisiunea de exploatare comercială, în condițiile legii, respectiv de asigurare a activității de transport de energie termică prin rețelele prevăzute în Anexa 1 Tabelul nr. 4 la prezentul caiet de sarcini.”
Anexa 1 Tabelul nr. 4 reprezintă Lista rețelelor de transport a energiei termice și cuprinde un numar de 101 poziții, care însumează 60,33 km.
Luând în considerare că Anexa 1 Tabelul nr. 4 Lista rețelelor de transport a energiei termice la Caietul de sarcini aprobată prin HCL 353/05.10.2021 (Anexa 3) nu cuprinde în integralitate lungimea rețelelor de transport existente în fapt, fiind omise unele tronsoane de rețele, se impune îndreptarea erorii materiale, în sensul cuprinderii tuturor rețelelor de transport.
Având în vedere cele menționate anterior, supunem dezbaterii și aprobării Consiliului Local proiectul de hotărâre privind aprobarea modificării Anexei 3 - Caietul de sarcini al serviciului public de alimentare cu energie termică din Municipiul Timișoara aprobat prin HCL nr. 353/05.10.2021 privind aprobarea Studiului de oportunitate, a modalităţii de gestiune a serviciului public de alimentare cu energie termică din municipiul Timișoara, a Regulamentului Serviciului public de alimentare cu energie termică a Municipiului Timișoara, a Caietului de sarcini, precum şi a încheierii contractului de delegare a gestiunii serviciului.

